
MONSIEUR. 


Puis que vous avez agreable que je vous face purement le 
recit veritable de la vie sanglante, & de la mort honteuse, 
miserable, & deplorable de Louys le Febvre, dit Malengrené 
natif des Alleux le Roy, fils de feus Simon le Febvre, & de 
Perrette le Troteur, je vous diray que ce pauvre miserable avoit 
trois freres, appellez l’un Jean, l’autre Rollin, & l’autre Pierre ; & 
estant tous en bas âge, ils furent eslevez avec trop de liberté par 
leursdits pere, & mere, qui estoient des plus riches du pays. De 
sorte que ce père (que je puis, crois-je, sans en pouvoir estre 
repris, appelle malheureux père) prenoiïit plaisir à faire 
ordinairement battre ses enfans l’un contre l’autre, en sa 
presence, & promettant à celuy qui vainqueroit son frere, de luy 
dôner à boire du vin, & le fouët au vaincu, ce qu’il faisoit, & 
caressoit tendrement le vainqueur. 


Les ayans ainsi entretenus long-temps, & jusqu’à l’âge 
qu'ils fussent capables d’estre plus vicieux, il leur permettoit, 
mesmes forçoit, d'aller chez leurs voisins pour desrober leurs 
volailles : & celuy des enfans qui en apporroit le plus en la 
maison estoit le plus chery, & ceux qui n’apportoient rien 
estoient appellez bestes, coüards & poltrons par leur père, qui 
les battoit. 


Il faut en cela remarquer non seulement la mauvaise 
conduite du pere à l'instruction de ses enfans : mais aussi la 
pernicieuse inclination qu'il avoit, & qu'il leur donnoit : car il est 
vray, qu'il avoit lors de grands biens, & partant n’avoit aucune 
necessité. 


Ces enfans estans ainsi fort bien instruits de jeunesse à se 
battre l’un l’autre, par le consentement, & commandement de 
leur pere, continuerent ceste mauvaise habitude estans plus 
grands: mais ledit Louys, (a qui l’on donna ce nom de 
Malengrené, pour les mauvaistiés qu'il commettoit), ayant 
mieux retenu les meschantes leçons de son pere, estoit bien plus 
sanguinaire & furieux que les autres, (encores que leur 
reputation ne fust pas en meilleure odeur que de raison.) 


Il ne se contentoit pas des bastons, des pierres, des pieds, 
& des poings, & son humeur violente & outrageuse ne 
s’appaisoit pas de si peu, car un jour, il baïlla un coup de 
cousteau audit Rollin son aisné, dont il fut fort blessé à la cuisse, 
aussi en fut-il informé & decretté contre luy: mais la poursuitte 
fut ceisée par le pardon que sondit frere luy donna, après qu'il 
fut guery: Ce n’est pas qu’il y eust une grande douceur & 
benignité en l’ame de ce frere, car il battoit & outrageoit souvent 
plusieurs pauvres gens, dont mal luy prit, puis qu’un jour après 
avoir exercé tels actes, sans subject, sur un Boscheron, ce 
Boscheron le tua d’un coup de coïgnée. 


Quant autres freres, Jean, qui est l’aisné vit encores, mais 
tout ebesté, & hors de sens: & le plus jeune nommé Pierre a esté 
tué d’un coup d’arquebuze, après quelque desbauche qu'il avoit 
faite. 


Ce père avoit aussi si bien appris & accoustumé ses enfans 
au larcin, qu’ils desroboïent à luy mesme tout ce qu’ils luy 
pouvoient attrapper, & par leurs mauvaises vies se rendoient si 
odieux à tout le monde, que l’on les tenoit pour la peste du pays, 
estans fuis de ceux qui vivoient honnestement, & n'’estans 
hantez que des desesperez & perdus comme eux. 


Donc, où fusse pour le larcin, & despense, que ces 
malheureux enfans, faisoient a ce miserable père, ou par une 


vangeance divine, le desastre tomba en ceste maison, laquelle, 
comme elle estoit auparavant remplie de biens & de prosperitez, 
fut comblée de miseres & d’adversitez: de sorte que ce père, & 
ceste mere, sur la fin de leurs jours, estoient presque contraints 
de demander leurs vies, par ausmones. 


Ce malheureux enfant, Malgrené, voyant que la necessité 
de son père estoit si grande qu’il ne pouvoit plus luy subvenir 
d'aucune commodité, commence a outrager, battre & excedder 
sesdits père & mere, avec juremens, injures, & paroles vilaines & 
odieuses, dont plusieurs fois il fut repris en Justice. 


Mais la fois la plus remarquable, ce fut lors que sur la 
plainte de sesdits père & mere, il fut prisonnier és prisons de 
Poissy, & de la, sur quelque appel, conduit en celles de la 
Conciergerie de Paris, où il fut jusqu’à ce que ses père & mere, 
soit par une naturelle inclination, soit par la priere & 
importunité de leurs parens & alliez, dont il y en a aucuns assez 
recommandables, se jetterent aux pieds de Monsieur le 
Procureur General, pour consentir l’eslargissement de leur 
enfant Ingrat, auquel ils pardonnerent ses fautes passée, 
recognoissant qu'ils en estoient cause. 


Leurs plainctes, leurs soupirs & leurs pleurs, & non 
l'innocence de Malengrené, obtindrent de la clemence de 
Môsieur le Procureur General, ce qu’ils demandoient, qui estoit 
l’eslargissement de leur fils desdits prisons, ausquelles il eust 
bien mieux valu pour eux qu'il fut demeuré toute sa vie. 


Je ne scay rien, Monsieur, de tout ce que dessus, que par 
les voix communes de ceux du pays, & des environs, qui en ont 
plus de cognoissance que moy, Mais je le croy bien veritable, & 
chacun le peut croire ainsi, veu les crimes que le dit Malengrené 
a fait pendant le reste de sa vie, qu’il n’a pas trainée long-temps, 
& dont je puis parler sçavant. 


Environ le mois de Janvier 1626. lesdits père & mere, 
ayans vendu, pour vivre, quelque heritage, dont ils receurent 
quinze escus comptant, Malengrené l’ayant sceu, fut trouver son 
père, sur le soir, en sa maison, & luy demanda de l'argent: père 
vieil & caduc, estoit couché sur son lict, & luy remonstra son 
incommodité, qu’il ne pouvoit passer le reste de l’hyver sans 
cette somme, & que luy ostant, c’estoit luy oster la vie. 
Malengrené, qui n’attendoit ceste response, aymant mieux 
consentir à ses desbauches, qu’au repos de son père, abandonné 
de la grace de Dieu poussé par le diable, & continuant ses 
ordinaires violences, prend un bouchon de paille, l’allume, en 
brusle la barbe & les cheveux de son père, & non content de 
cela, le bat, l’outrage, le tire hors dulict, le traine en la court, luy 
romp un bras, luy escorche la main, luy donne un coup de 
cousteau au front, & estant sur le fumier, luy jette une grosse 
pierre sur l’estomac, en sorte qu’il le laissa pour mort, & après 
battit sa mere qui se sauva en la rué. 


Le Sieur du Thier, Lieutenant des eauës & forests de S. 
Germain en Laye, qui estoit lors par hazafr]d sur les lieux, 
informa, en mon absence, de ce tragime accident, sur la plainte 
desdits père & mere, beaucoup de voisins y furent, qui virent ce 
lamentable spectacle. Ce pernicieux enfant fut pris, l’on le mena 
à S. Germain, & le voulant interroger demanda son renvoy 
devant moy, comme son Juge naturel. 


Le Roy en fut adverty, sa Majesté commanda au sieur 
Prevost de l'Isle de luy faire son procez, il fut à ceste fin mené 
aux prisons du Fort Levesque, il ne voulut point respondre, 
sinon qu'il demandoit tousjours son renvoy pardevant moy, & 
sur ces contestations il se sauva desdites prisons par un moyen 
que je n’ay jamais sceu sçavoir. 


Ce miserable retourna aux Alleux, en une nuict, parla à se 
mere, & sceut que son père mourut deux jours après l’outrage 
qu'il luy avoit fait: elle luy conseilla de ne point parroistre, & de 


se retirer dans les bois, ou elle luy porteroiït à manges tous les 
jours, ce qu'elle fist. Il y sejourna quelque temps: mais craignant 
que l’on le descouvrit, comme l’on eust faict, il eust par je ne 
sçay quel moyen une lettre de faveur d’un Gentil homme du 
pays, pour aller servir de portier à Monsieur le Comte de 
Bethune, en Anjou, & si en alla, il demeura quelque temps en la 
maison dudit Seigneur, & jusques à ce qu'il eust quelque 
querelle contre un Laquais qu’il tua à ce qu’on dit, cela fut cause 
qu'il fut chassé de ceste maison, & qu’il revint aux Alleux, ou il 
ne trouva plus sa mere, pource quelle estoit morte en grande 
misere, & abandonnee de chacun. 


Il demeura encores quelques temps caché, sans que l’on le 
sceut: mais enfin Maistre Michel Leguey mon Lieutenant au 
Bailliage de Maule, & prevost de la moyenne Justice desdits 
Alleux, homme tres intelligent en sa charge, le descouvrit, & le 
fit prendre par un nommé la Fosse Sergent, l’on le mena aux 
prisons dudit Maule, & fit-on nouvelle information, l’on 
m'envoya querir pour l’interroger, comme Baillif de la haute 
Justice desdits Alleux, & luy recoler & confronter les tesmoins, 
ce que je fis, & le trouvay sufisamment convaincu du Paricide 
par luy commis en la personne de son Père, & d’avoir battu & 
outragé sa mere. 


Faut remarquer que bien qu’il fut dans les prisons du 
Chasteau dudit Maule, enchaisné d’une forte chaisne de fer, 
fermee de bons cadenas, & gardé par des personnes fidelles, il 
trouva moyen un Dimanche matin, pendant que l’on estoit à la 
grand'messe, d'ouvrir les cadenats, & se deschainer, quoy qu'il 
n’eust aucun ferrement, ny mesmes un ferret d’esguillette, & 
qu'il fut lié de telle sorte qu’il ne se peut remuer, d’où l’on jugea 
qu’il y avoit quelque chose outre la cognoissance des hommes. 


Je le condemnay à faire amende honorable, à avoir le 
poing coupé, à estre pendu & estranglé, & apres bruslé, dont il 


appella, & fut mené de rechef ausdites prisons de la 
Conciergerie. 


Son procez fut veu, il fut de nouveau interrogé par 
Nosseigneurs de la cour, & ma sentence fut confirmee par leur 
arrest, sinon qu'il n’auroit le poing coupé, qui estoit la seule 
chose qu’il apprehendoit. 


Il fut ramené ausdits Alleux le Vendredy 16. Avril 1627. 
pour executer son Arrest, son Conducteur me dit une chose 
assez remarquable, qui est qu’en sortant des cachots noirs de la 
Conciergerie, l’on luy trouva dans sa manche un morceau de fer, 
ou il y avoit un ressort par le moyen duquel l’on faisoit sortir un 
couteau d’un costé: & un gros poinçon de l’autre, & ne sceut on 
jamais sçavoir qui luy avoit baïllé: car il est bien certain qu'il ne 
l’avoit pas apporté, pource qu’en y entrant l’on les fouille de 
tous costez, & aussi que personne du monde ne les hante, ny ne 
parle en tel lieu que les Guichetiers. 


Le sieur le Roy Curé desdits Alleux, homme sage, advisé, & 
craignant Dieu, lefut voir le lendemain matin 17. dudit mois 
l’admonesta prudemment, le fit resoudre à la mort, & sembloit 
estre entierement côverty & penitent, il dit plusieurs fois que la 
liberté & la mauvaise nourriture que son père luy avoit donnée, 
l’avoit rendu en ceste extremité. 


Je le vis venir en l’Auditoire, je luy fis prononcer son arrest 
par Maistre Louys Jubert mon Greffier, je luy feis quelque 
remonstrance selon mon pouvoir, & bransla cinq ou six fois la 
teste. Je l’interrogay s’il n’avoit rien à dire, que ce seroit la 
descharge de son ame, & que sa peine n’en augmenteroit pas, il 
me respondit assez asseurement, avec un mauvais regard, & en 
branslant encore la teste, que la peine estoit assez grande, il 
demanda de rechef l'assistance du dit sieur Curé, qui le mena en 
la Chappelle, je luy dis encores le plus affablement qu’il me fut 


possible, s’il vouleit faire escrire quelque chose qu'il m’envoyast 
querir, il ne me respondit pas, & sortit de l’Auditoire. 


Il fut environ trois quarts d’heure en ladite Chappelle, d’où 
il sortit tout nud en chemise, avec la torche au poign, & fit 
amende honorable devant la principale porte de l'Eglise, & de la 
maison de son père, ainsi qu’il y estoit condamné. 


Quand il fut au bas de l’eschelle, prest à y monter, il 
m'appella, & deschargea la Fosse Sergent, de l’accusation qu'il 
avoit faicte contre luy du vol d’une Croix d’argent. 


L’executeur le fit monter à l’eschelle, où il commença à 
s’estonner plus qu'auparavant, & lors qu'il luy mit la corde au 
col, & qu'il l’attacha à la potence, il jetta sa Croix, & dit que le 
diable l’avoit trompé. Il pancha la teste sur un eschelon, & aussi 
tost l’executeur commença à crier que ledit sieur Curé montast, 
pour ce qu'il se desesperoit, que le diable le tenoit, que le diable 
l’estrangloit, que l’on chantast le salvé: il s’efforce de le jetter, 
mais il ne sceut, son valet monte pour le pousser par les pieds, 
mais en vain, Car le diable n’avoit pas encore joùüé son 
personnage. L’executeur qui n’estoit pas trop asseuré pour 
n’avoir jamais veu tel accident, redoubloit à crier que le diablele 
tenoit, que le diable l’estrangloit, pour ce que son col n’estoit 
point serré, & pour le tesmoigner il met sa main entre son col & 
la corde. Il ne laissa pas de mourir de à l'instant sur l’eschelle, 
l’'Executeur le jette apres qu'il fut mort, ne l’ayant peu faire 
auparavant: Lors qu’il fut jetté l’on luy veit le col si bien tors que 
son menton estoit sur son espaule gauche, & la face sembloit 
plus enflée qu'auparavant. 


Les presents qui estoient plus de deux mille, tant du pays 
que des environs, s’estonnerent d’une si soudaine, estrange, & 
espouventable mort, ceux d’ailleurs asseurerent, comme il est 
croyable, que le diable luy avoit tors le col, & ceux du pays, qui 
le cognoissoient plus particulierement, disoient telle vie, telle 


fin, & qu’il ne pouvoit esperer autre chose du maistre qu’il avoit 
servy; chacun en parloit selon sa pensée, mais quoy que ce soit, 
personne ne tesmoigna estre atteint de douleur pour une si 
miserable mort. 


Il fut apres bruslé, & les cendres jettees au vent. Voila tout 
ce j'en puis dire, & que ce recit meriteroit bien une histoire, je la 
laisse à faire à ceux qui la pourront escrire mieux que moy, & 
faire passer de la vie à la mémoire, me contentant de vous en 
ennvoyer cét abregé, qui est aussi veritable, qu’il est veritable 
que je suis. 


MONSIEUR, 


A Morainvillier ce 18. 
Avril 1627. 


Vostre tres-humble & tres-obeyssant serviteur. 


JEAN D'AMERON 

